પણ આવી લાગણી થયા પછી હું અહીં તહીંથી ભેગાં કરીને બધાં ગુજરાતી અખબારોમાં ‘આપની આજ’ વાંચી જાઉં છું અને જુદાં જુદાં અખબારોની એ બધી દૈનિક ભવિષ્યવાણીથી વધુ મોટા ગૂંચવાડામાં પડું છું! એક અખબારમાં મારી રાશિનું ભવિષ્ય એવું લખ્યું હોય છે કે ‘આજે તમારે વાહનના અકસ્માતથી ખાસ સંભાળવું. કોર્ટ-કચેરીના કામમાં પાછા પડશો. સંતાનો સાથે ઘર્ષણ થશે.’ પણ મારે તો કોર્ટ-કચેરીમાં કોઈ કેસ છે જ નહીં. નથી મેં કોઈની ઉપર કેસ કર્યો કે નથી કોઈએ મારી ઉપર કોઈ કેસ કર્યો! વાહનના અકસ્માત વિશે કહું તો મેં પાર્ટટાઈમ ડ્રાઈવર રાખેલો છે અને અમે પતિ-પત્ની કોઈક વાર દેવદર્શને જઈએ છીએ. સંતાન સાથેના ઘર્ષણની વાત કરીએ તો મારો દીકરો અને દીકરી બંને અમેરિકા છે અને મઝામાં છે. ઘર્ષણ જેવું તો કાંઈ છે નહીં!